На основу члана 97. Закона о локалној самоуправи (“Службени гласник Републике Србије” број 129/2007, 83/2014 – др. закон, 101/2016 – др. закон и 47/2018 ) и члана 37.став 1 , тачка 13a Статута Града Ниша („Службени лист града Ниша“, број 88/2008, 143/2016 и 18/2019), Скупштина града Ниша на седници одржаној \_\_\_\_\_\_\_\_\_\_\_\_\_\_\_\_ донела је

**ОДЛУКУ О ЛОКАЛНОМ ОМБУДСМАНУ ГРАДА НИША**

**I. OСНОВНЕОДРЕДБЕ**

**Предмет уређивања**

**Члан 1.**

Овом одлуком се уређују надлежност и овлашћења, начин поступања и поступак одлучивања, избор и престанак дужности, као и друга питања од значаја за рад Локалног омбудсмана града Ниша (у даљем тексту: омбудсман).

Сви појмови у овој одлуци употребљени у граматичком мушком роду подразумевају мушки и женски природни род.

**Члан 2.**

Омбудсман je овлашћен да штити и контролише поштовање права грађана и контролише рад Градских управа града Ниша**,** Градског већа када поступа као другостепени орган у управном поступку, служби, јавних предузећа, установа и организација, као и друге организационе облике чији је оснивач Град Ниш (у даљем тексту: субјекти контроле) ако се ради о повреди прописа и општих аката Града Ниша (у даљем тексту: Град).

Омбудсман није овлашћен да контролише рад Скупштине града Ниша (у даљем тексту: Скупштина), Градоначелника града Ниша (у даљем тексту: Градоначелник) и Градског већа града Ниша (у даљем тексту: Градско веће), осим када поступа као другостепени орган.

**Самосталност и независност**

**Члан 3**.

Омбудсман je орган који je самосталан и независан y обављању послова утврђених овом одлуком и нико нема право да утиче на његов рад и поступање.

Омбудсман за свој рад одговара Скупштини.

Омбудсман врши своју дужност y оквиру Устава, закона, других прописа и општих аката и y свом раду придржава се начела правде и правичности.

Омбудсман не може бити позван на одговорност или бити кажњен за изнето мишљење или радње предузете у обављању својих надлежности утврђених овом одлуком.

**Јавност рада**

**Члан 4**

Рад Омбудсмана је јаван.

Јавност рада Омбудсмана обезбеђује се подношењем и објављивањем годишњег и посебних извештаја и на други начин који Омбудсман одреди.

**Члан 5.**

Омбудсман је дужан да води поступак непристрасно.

**II - НАДЛЕЖНОСТ И ОВЛАШЋЕЊА**

**Надлежност**

**Члан 6.**

Омбудсман штити поштовање права грађана и остваривање тих права, утврђује повреде учињене актима, радњама или нечињењем субјеката контроле, ако се ради o повреди прописа и општих аката Града.

**Овлашћења**

**Члан 7.**

Омбудсман, поред права на покретање и вођење поступка, има право да пружањем добрих услуга, посредовањем и давањем савета и мишљења o питањима из своје надлежности делује превентивно, y циљу унапређења рада субјеката контроле и унапређења заштите људских слобода и права.

Ради унапређења и усклађивања прописа са стандардима у области људских права, локални омбудсман је овлашћен да иницира Скупштини града и другим надлежним органима доношење нових и промену постојећих прописа.

**Послови**

**Члан 8.**

Омбудсман обавља следеће послове:

* прима и испитује притужбе, које се односе на повреду права грађана од стране органа, односно службе;
* поступа по сопственој иницијативи у сваком случају где постоји сумња о постојању кршења права грађана од стране органа, односно службе;
* врши периодичне прегледе и контролу рада органа, односно службе;
* прикупља информације из различитих извора о примени закона и других прописа из области људских права од стране органа, односно службе;
* прати примену међународних стандарда о људским правима на територији града;
* саставља годишњи извештај о остваривању, поштовању и унапређењу људских права;
* посредује у мирном решавању спорова везаних за кршења људских права на територији града;
* остварује непосредну сарадњу са републичким и, покрајинским омбудсманом, као и другим републичким/покрајинским органима и поспешује сарадњу између подручних органа државне управе и носилаца јавних овлашћења из делокруга Републике Србије и грађана, на територији града;
* иницира покретање кривичних, дисциплинских и других поступака код надлежних органа у случају кршења права од стране органа, односно службе;
* организује и учествује у организацији и припреми саветовања о остваривању и поштовању људских права и забрани дискриминације;
* организује и учествује у организацији и припремама кампања за информисање јавности о питањима значајним за остваривање и поштовање људских права и забрани дискриминације;
* иницира и подстиче образовање о људским правима у свим областима живота;
* сарађује и размењује искуства са другим институцијама омбудсмана и другим органима и организацијама који се баве заштитом и унапређењем људских права у земљи и иностранству;
* сарађује са медијима у циљу унапређења људских и мањинских права на територији града, обавештавања грађана о своме раду и другим питањма од значаја за вршење функције локалног омбудсмана;
* даје мишљење Градском већу и другом овлашћеном предлагачу на нацрт прописа или општег акта Града када се њиме уређују питања од значаја за заштиту и унапређење права грађана;
* о предлозима градских прописа и општих аката Скупштине града који имају утицаја на остварење и заштиту људских права и односе органа општине и грађана, Скупштина је дужна да прибави мишљење локалног омбудсмана.
* обавља друге послове у складу са законом и прописима града.

**Покретање поступка пред надлежним органом**

Ч**лан 9.**

Омбудсман је овлашћен да јавно препоручи разрешење функционера који је одговоран за повреду права грађана, односно да иницира покретање дисциплинског поступка против запосленог y субјекту контроле који је непосредно одговоран за учињену повреду и то ако из поновљеног понашања функционера или запосленог произилази намера да одбија сарадњу са Омбудсманом или ако се утврди да је учињеном повредом грађанину причињена материјална или друга штета већих размера.

**Члан 10.**

Када нађе да y радњама руководећег радника или запосленог y субјекту контроле има елемената кривичног или другог кажњивог дела, Омбудсман је овлашћен да надлежном органу поднесе захтев, односно пријаву за покретање кривичног, прекршајног или другог одговарајућег поступка.

**Обавеза сарадње са Омбудсманом**

**Члан 11.**

Субјекти контроле обавезни су да сарађују са Омбудсманом.

Омбудсман има право да обави разговор са сваким запосленим лицем субјекта контроле када је то од значаја за поступак који води.

**Члан 12.**

Председник Скупштине, Градоначелник, чланови Градског већа, начелници Градских управа града Ниша, Градски јавни правобранилац, директори јавних служби и предузећа чији је оснивач Град дужни су да приме, без одлагања, a најкасније y року од 15 дана, Омбудсмана на његов захтев.

**III – ПОСТУПАК**

**Покретање поступка**

**Члан 13.**

Омбудсман покреће поступак по притужби грађана или по сопственој иницијативи.

Свако физичко или правно лице, домаће или страно које сматра да су му актом, радњом или нечињењем субјекта контроле повређена права може да поднесе притужбу Омбудсману.

Лице из става 2. овог члана може се обратити Омбудсману и преко одговарајућег удружења, односно организације.

Притужбу y име малолетног лица подноси родитељ, односно законски заступник, a ако се ради o повреди права правног лица притужбу подноси лице овлашћено за заступање тог правног лица.

Омбудсман не поступа по анонимној притужби.

Ако сматра да y анонимној притужби има основа за његово поступање, Омбудсман покреће поступак по сопственој иницијативи.

**Члан 14.**

Пре подношења притужбе Омбудсману, подносилац притужбе је дужан да покуша да заштити своја права y одговарајућем правном поступку.

Омбудсман ће упутити подносиоца притужбе на покретање одговарајућег правног поступка, ако је такав поступак предвиђен, и неће поступати по притужби док претходно не буду исцрпљена сва правна средства, y одговарајућем правном поступку.

Изузетно од става 2. овог члана, Омбудсман може покренути поступак и пре него што су исцрпљена сва правна средства ако би подносиоцу притужбе била нанета ненадокнадива штета или кад Омбудсман оцени да je дошло до грубог кршења професионалног поступања запослених, начела самосталности и законитости, стручности, непристрасности и политичке неутралности, делотворности y остваривању права странака и поштовања странака y субјекту контроле.

**Притужба**

**Члан 15.**

Притужба садржи назив субјекта на чији се рад односи, опис повреда права, чињенице и доказе који поткрепљују наводе из притужбе, податке o томе која су правна средства искоришћена, као и име и адресу подносиоца.

Притужба се подноси y писаној форми (укључујући и електронску комуникацију) или усмено на записник и за њено подношење не плаћа се такса нити било која друга накнада.

**Допуна притужбе**

**Члан 16.**

Ако притужба не садржи све потребне податке, Омбудсман може затражити да се она допуни y року који он одреди.

**Рок за подношење притужбе**

**Члан 17.**

Притужба се може поднети најкасније y року од једне године од учињене повреде права грађана, односно од последњег поступања или непоступања субјекта контроле y вези са учињеном повредом права грађана.

**Непоступање по притужби**

**Члан 18.**

Омбудсман је дужан да поступи по свакој притужби осим:

1) ако предмет на који се односи притужба не спада y надлежност Омбудсмана;

2) ако је притужба поднета по истеку прописаног рока из члана 20. Одлуке;

3) ако je притужба поднета пре употребе свих расположивих правних средстава, a нису испуњени услови из члана 17. став 3. Одлуке;

4) ако је притужба анонимна, осим y случају из члана 16. став 6. Одлуке;

5) ако притужба не садржи потребне податке, a подносилац недостатак не отклони ни y накнадном року одређеном за допуну притужбе, нити се обрати Омбудсману за стручну помоћ y отклањању недостатка.

Ако због неког од разлога из става 1. овог члана нема основа за поступање Омбудсман ће одбацити притужбу, o чему је дужан да обавести подносиоца притужбе, уз навођење разлога за одбацивање.

**Тајност података**

**Члан 19.**

Поступак пред омбудсманом није јаван.

Омбудсман је дужан да и након престанка мандата чува тајност података до којих је дошао у свом раду.

**Обавештење**

**Члан 20.**

O покретању и завршетку поступка Омбудсман обавештава подносиоца притужбе, као и субјект контроле против којег је поднета притужба.

Субјект контроле је обавезан да одговори на све захтеве Омбудсмана, као и да му достави све тражене информације и списе y року који он одреди, a који не може бити краћи од 15 нити дужи од 30 дана.

Омбудсман може, y нарочито оправданим случајевима, да субјекту контроле не открије идентитет подносиоца притужбе.

Омбудсман може затражити додатне податке и информације y новом року ако оцени да изјашњење субјекта контроле не садржи све потребне податке.

**Обавезе субјекта контроле**

**Члан 21.**

Субјект контроле је дужан да Омбудсману, на његов захтев, стави на располагање све податке, службене списе, документацију без обзира на степен тајности, осим када je то y супротности са законом, те да му омогући приступ свим просторијама.

Уколико субјект контроле не поступи y остављеном року, мора образложити разлоге за непоступање по захтеву Омбудсмана.

Непоступање по захтеву Омбудсмана сматра се ометањем његовог рада и o томе Омбудсман може да обавести непосредно вишег руководећег радника субјекта контроле односно Скупштину града Ниша или јавност.

**Обустава поступка**

**Члан 22.**

Омбудсман ће обуставити поступак по притужби ако:

1) утврди да je након подношења притужбе покренут одговарајући правни поступак;

2) подносилац притужбе не сарађује y поступку;

3) подносилац притужбе повуче притужбу;

4) субјект контроле против којег је поднета притужба y међувремену отклони учињену повреду.

**Стручњаци и сведоци**

**Члан 23.**

Омбудсман може, ради утврђивања чињеница, као стручњака или сведока, позвати свако лице које поседује сазнања, односно информације o наводима из притужбе.

**Препорука**

**Члан 24.**

Након утврђивања свих релевантних чињеница и околности Омбудсман може обавестити подносиоца притужбе да je притужба неоснована или може утврдити да су постојали недостаци y раду субјекта контроле.

Ако нађе да су постојали недостаци y раду субјекта контроле Омбудсман ће упутити препоруку субјекту контроле o томе како би уочени недостатак требало отклонити. Субјект контроле je дужан да, најкасније y року од 30 дана од дана добијања препоруке, достави извештај o предузетим радњама ради отклањања недостатка, односно да га обавести o разлозима због којих није поступио по препоруци.

Уколико субјект контроле не поступи по препоруци, Омбудсман се може обратити јавности односно Скупштини града Ниша, може и да препоручи утврђивање одговорности руководећег радника субјекта контроле.

**IV ИЗВЕШТАЈ O РАДУ**

**Члан 25.**

Омбудсман подноси Скупштини редован годишњи извештај o раду.

Годишњи извештај садржи податке o активностима y претходној години, o уоченим недостацима y раду субјеката контроле, као и предлоге за побољшање положаја грађана y односу на те субјекте.

Годишњи извештај подноси се до 15. марта текуће за претходну годину.

Годишњи извештај објављује се y "Службеном листу града Ниша" и на званичној интернет страници Града.

У току године, Омбудсман може да поднесе и посебне извештаје, ако за тим постоји потреба.

**V - ИЗБОР И ПРЕСТАНАК ДУЖНОСТИ**

**Избор и трајање мандата**

**Члан 26.**

Омбудсмана бира Скупштина Града, на време од четири године, из реда угледних и политички непристрасних личности, са радним искуством од најмање 6 година на пословима правне струке, већином од присутног броја одборника, на предлог председника Скупштине. На исту дужност исто лице може бити изабрано највише два пута узастопно.

Сматра се да је Омбудсман ступио на дужност моментом полагања заклетве.

**Услови за избор омбудсмана**

**Члан 27**

За омбудсмана може бити изабран држављанин Србије који има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање шест година радног искуства у струци**,** професионално искуство на пословима у области заштите људских и мањинских права, поседује високе моралне и стручне квалитете и професионални интегритет и није кривично осуђивано нити се против њега води кривични поступак.

**Неспојивост функција**

**Члан 28.**

Функцијаомбудсмана је неспојива са вршењем било које друге јавне функције или професионалне делатности, са чланством у политичким партијама и бављењем другом делатношћу и послом који би могао утицати на његову самосталност и независност.

Даном избора омбудсману, морају престати све јавне, професионалне и друге функције, односно дужности или послови које је до тада обављао, ако су супротни одредбама ове одлуке, као и чланство у политичким странкама и организацијама.

**Заклетва**

**Члан 29.**

Омбудсман пре ступања на дужност полаже заклетву која гласи:

"Заклињем се да ћу своју дужност обављати одговорно, непристрасно и независно, y складу са Уставом, законом и другим прописима и да ћу савесно радити на заштити и унапређењу људских права и слобода."

Омбудсман полаже заклетву пред Скупштином.

Ако Омбудсман, без оправданог разлога не ступи на дужност y року од 8 дана од дана полагања заклетве, сматра се да није изабран што Скупштина констатује на основу обавештења председника Скупштине на првој наредној седници. У том случају одмах се покреће поступак за избор новог омбудсмана односно његовог заменика.

**Престанак функције**

**Члан 30.**

Омбудсману престаје функција:

1. истеком мандата
2. разршењем:
3. смрћу;
4. оставком;
5. трајним губитком радне способности за обављање функције;
6. ако изгуби држављанство Србије;
7. испуњењем услова за пензију у складу са законом.

**Члан 31.**

Омбудсман може бити разрешен ако нестручно или несавесно обавља своју функцију, уз обавезно претходно упозорење којим му се указује на неправилности у раду и даје рок за отклањање наведених неправилности.

**Члан 32.**

Омбудсман се разрешава дужности ако:

1) нестручно или несавесно обавља своју дужност;

2) ако обавља другу јавну функцију, професионалну делатност, односно другу дужност или посао који би могао утицати на његову самосталност и независност, ако поступа супротно закону којим се уређује спречавање сукоба интереса при вршењу јавних функција;

3) ако правоснажно буде осуђен за кривично дело.

Предлог за разрешење Омбудсмана подноси најмање 1/3 одборника y Скупштини, a одлука o разрешењу доноси се већином гласова укупног броја одборника.

Омбудсман има право да се на седници Скупштине на којој се одлучује о његовом рарзрешењу обрати одборницима.

**VI - ПРАВА И ОБАВЕЗЕ**

**Плата**

**Члан 33.**

Омбудсман има право на плату и остварују друга права из рада и по основу рада y складу са прописима којима су ова питања уређена за изабрана лица y органима Града.

**Право на мишљење**

**Члан 34.**

Омбудсман не може бити позван на одговорност за мишљење, препоруку, критику или предлог који је дао y вршењу своје дужности.

**VII - СТРУЧНА СЛУЖБА И СРЕДСТВА ЗА РАД**

**Стручна служба**

**Члан 35.**

За обављање стручних и административно - техничких послова за потребе омбудсмана образује се Канцеларија локалног омбудсмана Града Ниша (у даљем тексту: Канцеларија).

Омбудсман и запослени имају право на плату и друга права по основу рада у складу са прописима о радним односима и платама у органима јединице локалне самоуправе.

Плате, накнаде и друга лична примања запослених у Канцеларији утврђују се на основу коефицијента за обрачун и исплату плате за запослена лица у Градским управама, сагласно стручној спреми, радном стажу и у складу са општим актом о организацији и систематизацији радних места.

Омбудсман може из реда запослених овластити одређено лице да га замењује услучају одсутности, односно, да у његово име предузима радње из надлежности омбудсмана.

На запослене у Канцеларији примењују се прописи којима се уређују радни односи запослених у јединици локалне самоуправе.

О правима из радног односа запослених у Канцеларији одлучује омбудсман.

**Средства за рад**

**Члан 36.**

Средства за финансирање рада омбудсмана и Канцеларије за текуће расходе за запослене, добра, услуге и остале издатке из делокруга рада омбудсмана и Канцеларије, а обезбеђују се одлуком о буџету Града.

Обим и структуру средстава предлаже омбудсман.

За законито и наменско коришћење средстава за финансирање рада омбудсмана и његове Канцеларије одговоран је омбудсман или лице које овласти у складу са одредбама Закона о буџетском систему.

Захтеве и друге акте за исплату средстава из буџета Града за финансирање рада омбудсмана и Канцеларије омбудсмана, потписује омбудсман, или лице које он овласти.

**VI. ПРЕЛАЗНЕ И ЗАВРШНЕ ОДРЕДБЕ**

**Члан 37.**

Канцеларија Заштитника грађана наставља са радом као Канцеларија Локалног омбудсмана Града Ниша.

Досадашњи Заштитник грађана наставља са радом као Локални омбудсман Града Ниша до избора Локалног омбудсмана Града Ниша у складу са чланом 26. ове одлуке.

**Ступање на снагу**

**Члан 38.**

Ступањем на снагу ове одлуке престаје да важи Одлука о заштитнику грађана ("Службени лист града Ниша", број 2/2011 – пречишћен текст).

**Члан 39.**

Ова одлука ступа на снагу наредног дана од дана објављивања у ''Службеном листу Града Ниша''.

**СКУПШТИНА ГРАДА НИША**

Број: \_\_\_\_\_\_\_\_\_\_

У Нишу, \_\_\_\_\_\_\_\_\_2021. године

**ПРЕДСЕДНИК**

**Др Бобан Џунић**

Образложење

Правни основ за доношење Одлуке o локалном омбудсману града Ниша садржан је у члану 97. Закона о локалној самоуправи ("Сл. гласник РС", бр. 129/2007, 83/2014-др. закон, 101/2016 - др. закон и 47/2018) и члану 37. став 1. тачка 13а Статута Града Ниша („Службени лист града Ниша“, број 88/2008, 143/2016 и 18/2019).

Чланом 97. Закона о локалној самоуправи прописано је да се у јединици локалне самоуправе може се установити локални омбудсман који је овлашћен да независно и самостално контролише поштовање права грађана, утврђује повреде учињене актима, радњама или нечињењем органа управе и јавних служби, ако се ради о повреди прописа и општих аката јединице локалне самоуправе; да две или више јединица локалне самоуправе могу донети одлуку о установљавању заједничког локалног омбудсмана, као и да надлежност и овлашћења, начин поступања и избора и престанка дужности локалног омбудсмана уређује се статутом и другим општим актом.

Последњим изменама и допунам Закона о локалној самоуправи измењен је назив институције од „заштитник грађана“ у „локални омбудсман“, тако да је у Одлуци извршено усаглашавање термина са Законом.

Такође потребно је истаћи и најважнију допуну Закона у члану 97. којом се инсистира на независности и самосталности локалног омбудсмана, чиме се ојачава његов положај у односу на органе јединице локалне самоуправе.